Yɛn wura Ↄsoafoɔ a ɔhwɛ Ↄman yi sikasɛm soɔ, Ken Ofori-Atta de suro a ɛwɔ ne mu wɔ sidi no ho too dwa sɛ, sɛ Ghanafoɔ anyi wɔn akɔnnɔ a wɔwɔ de ma nneɛma a wɔkra firi aman afoforɔ soɔ no amfiri hɔ a, sidi no ho bɛkɔ so ara akyere no.
Ↄde afotuo ne adesrɛdeɛ too Ghanafoɔ nyinaa anim sɛ, anim anim yi ara, wɔnsesa akɔnnɔ a ɛmu yɛ den a wɔwɔ de ma nneɛma a wɔkra firi aman afoforɔ soɔ no.
Nhwehwɛmu mu no, nsusuiɛ aba a ɛkyerɛ sɛ nneɛma a ɛwɔ ɔman yi mu no fa dodoɔ no ara yɛ deɛ wɔkra firi aman afoforɔ so.
Sɛ yɛtwa yɛn ani hwɛ ɔman yi sika sidi no a, ahwe ase birim wɔ abosome a atwam no mu; nneɛma a yɛde di dwuma ahodoɔ, fangoo ne nneɛma a yɛdie boɔ ayɛ den aboro so a yɛntumi nnwene ho mpo na yɛate aseɛ.
Yɛn wura, Ↄman yi Sikasɛm Soafoɔ yi kɔpuee Ad-hoc agyinatufoɔ no anim wɔ Obubuo 18, 2022 mu no, ɔkyerɛɛ sɛ ɔman yi nnya mfasoɔ papa biara mfiri nneɛma a wɔkra no so sɛ ɛbɛtumi aboa yɛn ama yɛne aman afoforɔ so foɔ no adi dwa de sika adi nsesa agye nneɛma. Ↄkyerɛɛ sɛ wei nti ɛsɛ sɛ yɛgyae saa dwa no di, ɛsiane sɛ sɛ yɛannyae a, sidi no ntumi nnyina ne nan so. Na ɔnam wei so ka kyerɛɛ Ghanfoɔ nyinaa sɛ yɛnhyɛ yɛn akɔnnɔ a yɛwɔ de ma saa nneɛma yi so, ɛsiane sɛ ɛredi yɛn awu.
Sɛ yɛhwɛ yɛn man yi mu a, yɛdua nnuane a ɛkɔɔ Twi kɔɔ Brɛman nyinaa bi wɔ ɔman yi mu, nanso Ↄman Ghana sɛe sika Ↄpepem bebree kra aduane firi aman afoforɔ so.
Ↄman yi kra nneɛma pii bi te sɛ nneɛma a mfididwumafoɔ de di dwuma, nneɛma a yɛdie ne atosodeɛ ne deɛ ɛkeka ho pii, mpo deɛ yɛhyɛ. Aman ahodoɔ atitire a Ↄman yi ne wɔn yɛ saa dwadie adwuma yi ne China, USA, Belgium, UK ne France.
